**Resolución do XX de xaneiro de 2019, do Director xeral de Centros e Recursos Humanos, pola que se convoca un procedemento para a elaboración dunha lista de interinidades/substitucións de profesorado especialista de nacionalidade estranxeira para impartir docencia no corpo de profesores de escolas oficiais de idiomas, especialidade de chinés (592004).**

A Lei orgánica 2/2006, do 3 de maio, de Educación establece no apartado 2 do artigo 97, que *“As administracións educativas, excepcionalmente, poderán incorporar como profesores especialistas, atendendo a súa cualificación e ás necesidades do sistema educativo, a profesionais, non necesariamente titulados, de nacionalidade estranxeira. A dita incorporación realizarase en réxime laboral ou administrativo, de acordo coa normativa que resulte de aplicación e deberá cumprirse o contido dos artigos 9.5 e 36 da Lei orgánica 4/2000, do 11 de xaneiro, sobre dereitos e liberdades dos estranxeiros en España e a súa integración social, agás no caso de nacionais dos Estados membros da Unión Europea ou de aqueles aos que lles sexa de aplicación o réxime comunitario de estranxeiría.”*

O punto décimo do texto refundido do Acordo do 20 de xuño de 1995, polo que se regulan o acceso e as condicións de traballo do persoal docente interino e substituto dependente desta consellería que imparte ensinanzas distintas das universitarias, publicado no *Diario Oficial de Galicia* do 11 de xullo de 2017 por unha Resolución da Dirección Xeral de Centros e Recursos Humanos do 28 de xuño de 2017, establece a posibilidade de que a Consellería de Educación, Universidade e Formación Profesional convoque procedementos para a elaboración das listas de interinidades e substitucións no caso de que, unha vez realizado chamamento a todas as persoas que constan nas relacións mencionadas no punto segundo do mesmo texto refundido, continuase resultando necesario cubrir necesidades de profesorado.

Logo de esgotadas as listas correspondentes ao corpo de profesores de escolas oficiais de idiomas, especialidade de chinés (592004), ditouse Resolución do 10 de outubro de 2018, da Dirección Xeral de Centros e Recursos Humanos, pola que se convoca procedemento para a elaboración das listas de interinidades e substitucións para impartir docencia no corpo de profesores de escolas oficiais de idiomas, especialidade de chinés (592004).

Por Resolución do 25 de outubro de 2018, da Dirección Xeral de Centros e Recursos Humanos, aprobouse a relación provisional de persoas admitidas e excluídas e o baremo provisional no procedemento para a elaboración das citadas listas de interinidades e substitucións, e publicouse no portal de Internet da Consellería de Educación, Universidade e Formación Profesional. Sinalar que foron 3 as persoas solicitantes das cales 2 constan como excluídas na relación provisional e 1 admitida e que polo tanto é a única aspirante que foi obxecto da baremación provisional.

Logo de rematado o prazo para formular reclamacións contra a citada relación provisional de persoas admitidas e excluídas e o baremo provisional, e revisadas as reclamacións que formularon as persoas interesadas, aprobouse a relación definitiva de persoas admitidas e excluídas e o baremo definitivo no citado procedemento mediante a Resolución do 9 de novembro de 2018 da Dirección Xeral de Centros e Recursos Humano e publicándose no portal da Internet da Consellería de Educación, Universidade e Formación Profesional, de acordo co disposto na base sétima da convocatoria.

Confírmase na relación definitiva de aspirantes excluídos a exclusión das dúas persoas anteditas e sendo polo tanto só unha persoa aspirante a que integra o listado do baremo definitivo. Esta aspirante formula renuncia temporal aos chamamentos que poidan producirse con data 15 de novembro de 2018 por coidado de fillo/a menor de 6 anos.

Producida unha vacante desta especialidade e dada a ausencia de profesorado interino/substituto que a poida cubrir, cómpre realizar unha convocatoria para establecer un procedemento extraordinairo para a incorporación de novas persoas candidatas á correspondente lista de interinidades e substitucións, e dado que na última apertura de listas para esta especialidade só se presentaron tres persoas e só unha reunía os requisitos para ser admitida, cómpre na presente convocatoria, de xeito excepcional, acudir a incorporación de profesores/as especialistas en base ao establecido no artigo 97.2 da Lei 2/2006, do 3 de maio, de educación, de acordo coas seguintes bases:

*Primeira. Obxecto*

Convocar un procedemento extraordinario para a elaboración das listas de interinidades e substitucións para a incorporación como profesor/a especialista de nacionalidade estranxeira para impartir docencia no corpo de profesores de escolas oficiais de idiomas, especialidade de chinés (592004).

*Segunda. Requisitos das persoas aspirantes*

As persoas aspirantes deberán posuír, na data de finalización do prazo de presentación de solicitudes establecido na base quinta, os requisitos que de seguido se indican e tendo en conta o establecido no artigo 97.2 da Lei 2/2006, do 3 de maio:

a) Dispoñer de permiso de traballo e de residencia en España

b) Ter cumpridos 16 anos de idade e non ter acadado a idade establecida, con carácter xeral para a xubilación forzosa.

c) Non ter sido separado/a mediante expediente disciplinario do servizo de calquera das administracións públicas nin estar inhabilitado para o desempeño de funcións públicas polo que deberán acreditar que non están suxeitos a sanción penal ou disciplinaria que lles impida, no seu Estado, o exercicio de funcións públicas.

d) Non estar matriculado/a como alumno/a oficial, presencial ou a distancia, no mesmo centro onde se produza a vacante obxecto da interinidade/substitución.

e) Posuír algún dos seguintes requisitos: certificación de competencia en Chino Mandarín equivalente a C2 ou ter experiencia docente de chinés en centros educativos ou estar acreditado oficialmente (CTSOL) como profesor/a de chinés.

f) Acreditar o coñecemento da lingua galega. A acreditación do coñecemento da lingua galega realizarase coa presentación do certificado de coñecemento da lingua galega (Celga 4), ou da súa validación polo órgano competente; do curso de perfeccionamento en lingua galega ou a súa validación polo órgano competente; o título de licenciatura en filoloxía galego-portuguesa, o certificado do nivel avanzado da escola oficial de idiomas ou o certificado de ter superado o curso de especialización en lingua galega.

Non obstante o anterior poderán formular solicitudes aquelas persoas que non posúan o certificado de coñecemento da lingua galega (Celga 4) ou equivalente. Estas persoas candidatas poderán ser seleccionadas na falta de candidatos que si o acrediten.

Terceira. Solicitudes e prazo

1. As persoas interesadas deberán formular unha solicitude, segundo o modelo que consta como anexo I desta resolución, e aboar a taxa corrrespondente. Con elas deberán achegar cuberto o modelo de alegación de méritos (anexo II desta resolución) e unha copia compulsada da documentación xustificativa dos requisitos esixidos na base cuarta e da documentación acreditativa daqueles méritos que aleguen susceptibles de valoración. O modelo de solicitude e o de alegación de méritos, anexo I e II respectivamente, serán os que figuren publicados no portal de Internet da Consellería de Educación, Universidade e Formación Profesional www.edu.xunta.gal no apartado de colectivo>profesorado>xestión de profesorado.

As persoas aspirantes que teñan recoñecida unha discapacidade de, polo menos, o 33% na data da solicitude deberán achegar unha copia compulsada da documentación acreditativa do dito recoñecemento para os efectos da aplicación, de ser o caso, da garantía de chamamentos a persoas con discapacidade prevista no parágrafo segundo do apartado segundo do texto refundido do Acordo do 20 de xuño de 1995, polo que se regulan o acceso e as condicións de traballo do persoal docente interino e substituto dependente desta consellería que imparte ensinanzas distintas das universitarias, publicado no *Diario Oficial de Galicia* do 11 de xullo de 2017 por unha Resolución da Dirección Xeral de Centros e Recursos Humanos do 28 de xuño de 2017.

2. O prazo para formular solicitudes, por calquera dos medios previstos no artigo 16.4 da Lei 39/2015, do 1 de outubro, do procedemento administrativo común das administracións públicas, será de cinco días hábiles contados a partir do seguinte ao da publicación desta resolución no portal de Internet da Consellería de Educación, Universidade e Formación Profesional www.edu.xunta.gal. No caso de optar pola presentación da solicitude e demais documentación nunha oficina de Correos, farase en sobre aberto para que a solicitude sexa datada e selada pola persoa funcionaria antes de ser certificada.

*Cuarta. Documentación a presentar coa solicitude*

1. As persoas aspirantes deberán achegar xunto coa solicitude de participación do anexo I a seguinte documentación:

a) Fotocopia do NIE (Número de Identificación Estranxeiro) ou fotocopia do correspondente documento oficial de acreditación de identidade no Estado de orixe vixente no prazo de presentación de solicitudes.

b) Documentación acreditativa do permiso de traballo e de residencia en España

c) Curriculum vitae xunto con fotocopia cotexada de toda a documentación xustificativa que estime a persoa aspirante e que en todo caso comprenda a relativa ao apartado e) da base Segunda.

2. A documentación presentada fóra do prazo establecido para a presentación de solicitudes non será tida en conta a efectos de valoración de requisitos nin de méritos.

*Quinta. Importe e pagamento dos dereitos de inscrición nas listas*

(Códigos: Consellería de Educación, Universidade e Formación Profesional, código 07; Delegación de Servizos Centrais, código 13; Servizo de Secretaría, código 01; taxa denominación, Inscrición nas listas para a cobertura con carácter temporal de postos de traballo na Administración da Comunidade Autónoma: código 30.03.01).

Os dereitos de inscrición nas listas serán de 17,60 euros.

Estarán exentos do pagamento dos dereitos de inscrición nas listas, logo de xustificación documental:

a) As persoas con discapacidade igual ou superior ao 33 %.

b) As persoas que sexan membros de familias numerosas clasificadas na categoría especial.

Aplicarase unha bonificación do 50 % á inscrición solicitada por:

a) As persoas que sexan membros de familias numerosas de categoría xeral.

b) As persoas que figuren como demandantes de emprego desde, polo menos, seis meses antes da data da convocatoria de probas selectivas nas cales soliciten a súa participación e non estean a percibir prestación ou subsidio por desemprego.

O pagamento da taxa poderá efectuarse por dous medios:

–A través do impreso de autoliquidación en calquera das entidades financeiras colaboradoras na recadación das taxas e prezos da Comunidade Autónoma de Galicia.

–De forma telemática, no portal de Internet da Axencia Tributaria de Galicia (https://ovt.atriga.gal).

Se desexa tramitar a taxa por vía telemática, deberá introducir os datos da taxa e efectuar o pago da mesma. Para isto dispón das modalidades de pago telemático (cargo en conta ou tarxeta) e pago presencial (mediante un impreso para presentar na entidade bancaria). Unha vez realizado o ingreso obterá o xustificante correspondente.

Se desexa tramitar a taxa de xeito presencial poderá obter un modelo en branco para cubrir ou ben introducir os datos da taxa e a aplicación lle proporcionará o modelo xa cuberto.

A non presentación dentro do prazo da xustificación do pagamento das taxas, no que figure de ser o caso o selo da entidade bancaria, determinará a exclusión da persoa aspirante. En ningún caso a presentación do xustificante suporá a substitución do trámite de presentación en tempo e forma da solicitude.

*Sexta. Comisión de selección*

A asignación da puntuación que lles corresponde ás persoas aspirantes será realizada por unha comisión constituída por persoal funcionario con destino na Consellería de Educación, Universidade e Formación Profesional. Esta comisión estará cualificada na categoría primeira para os efectos do previsto no Decreto 144/2001, do 7 de xuño (DOG do 25), modificado polo Decreto 144/2008, de 26 de xuño (DOG do 18 de xullo) e polo Decreto 96/2011, do 5 de maio (DOG do 30 de maio, corrección de erros do 1 de xuño).

Poderá asistir ás reunións da comisión unha persoa representante de cada organización sindical con presenza na Mesa Sectorial Docente non universitaria, con voz e sen voto.

Sétima. Baremo

O baremo aplicable na valoración dos méritos será o que figura como anexo II desta Resolución.

*Oitava. Relación provisional de persoas admitidas e excluídas, baremo provisional e reclamacións*

A comisión prevista no punto sexto realizará a valoración dos méritos e logo de realizada esta, a Dirección Xeral de Centros e Recursos Humanos emitirá unha resolución pola que se aprobará a relación provisional de persoas admitidas e excluídas e o baremo provisional, que se publicarán no portal de Internet da Consellería de Educación, Universidade e Formación Profesional [www.edu.xunta.](http://www.edu.xunta.es/)gal.

As persoas interesadas poderán formular reclamacións contra a relación provisional de persoas admitidas e excluídas e o baremo provisional, mediante un escrito dirixido ao director xeral de Centros e Recursos Humanos da Consellería de Educación, Universidade e Formación Profesional, que presentarán por calquera dos medios previstos no artigo 16.4 da Lei 39/2015, do 1 de outubro, do procedemento administrativo común das administracións públicas, no prazo de tres días hábiles contados a partir do seguinte ao da publicación da resolución no citado portal de Internet. As alegacións así formuladas deberán remitirse tamén por correo electrónico no citado prazo ao enderezo persoal.secundaria@edu.xunta.es.

*Novena. Relación definitiva de persoas admitidas e excluídas, baremo definitivo e recursos*

Logo de revisadas as reclamacións contra a relación provisional de persoas admitidas e excluídas e o baremo provisional, a Dirección Xeral de Centros e Recursos Humanos emitirá unha resolución pola que se aprobará a relación definitiva de persoas admitidas e excluídas e o baremo definitivo, que se publicarán no portal de Internet da Consellería de Educación, Universidade e Formación Profesional [www.edu.xunta.](http://www.edu.xunta.es/)gal.

Contra a resolución pola que se aproba a relación definitiva de persoas admitidas e excluídas e o baremo definitivo, que lle pon fin a vía administrativa, as persoas interesadas poderán formular un recurso potestativo de reposición, no prazo dun mes a contar dende o día seguinte ao da súa publicación no citado portal de Internet, ante a persoa titular da Dirección Xeral de Centros e Recursos Humanos de acordo cos artigos 123 e 124 da Lei 39/2015, do 1 de outubro, do procedemento administrativo común das administracións públicas ou directamente un recurso contencioso administrativo, no prazo de dous meses a contar dende a mesma data, ante o xulgado do contencioso administrativo que sexa competente de conformidade coa Lei 29/1998, de 13 de xullo, reguladora da xurisdición contencioso-administrativa.

*Décima. Orde de chamamentos*

As persoas candidatas seleccionadas neste procedemento extraordinario ocuparán na lista da correspondente especialidade un número de orde de chamamentos posterior ao do persoal interino e substituto da mesma lista que foi seleccionado en convocatorias anteriores.

Así mesmo, cando se abra un novo procedemento ordinario de elaboración de listas de interinos/substitutos para impartir docencia no corpo de profesores de escolas oficiais de idiomas, especialidade de chinés (592004), terán prioridade na orde de chamamentos as persoas aspirantes que reunindo os requisitos esixidos no dito procedemento ordinario resulten admitidas.

Décimo primeira. Recursos

Contra esta resolución, que lle pon fin a vía administrativa, as persoas interesadas poderán formular un recurso potestativo de reposición, no prazo dun mes a contar dende o día seguinte ao da súa publicación no portal de Internet da Consellería de Educación, Universidade e Formación Profesional [www.edu.xunta.](http://www.edu.xunta.es/)gal, ante a persoa titular da Dirección Xeral de Centros e Recursos Humanos de acordo cos artigos 123 e 124 da Lei 39/2015, do 1 de outubro, do procedemento administrativo común das administracións públicas ou directamente un recurso contencioso administrativo, no prazo de dous meses a contar dende a mesma data, ante o xulgado do contencioso administrativo que sexa competente de conformidade coa Lei 29/1998, de 13 de xullo, reguladora da xurisdición contencioso-administrativa.

Santiago de Compostela, xx de xaneiro de 2019

O director xeral de Centros e Recursos Humanos

José Manuel Pinal Rodríguez